ปัจจัยความเสี่ยง

1.  ความเสี่ยงจากการพึ่งพาซัพพลายเออร์หรือผู้ผลิตสินค้าน้อยราย

  สัดส่วนของซัพพลายเออร์ที่บริษัทฯ เป็นตัวแทนจำหน่ายในสัดส่วนที่สูง คือ บริษัท เอสซีจี
  พลาสติกส์ จำกัด (บริษัทในเครือ บมจ. ปูนซิเมนต์ไทย ซึ่งเปลี่ยนชื่อจาก บริษัท ซีซีซี
  ค้าเคมีภัณฑ์ จำกัด ) โดยมีสัดส่วนร้อยละ 53.8 ของยอดซื้อทั้งหมดของบริษัทฯ ในปี 2549 โดย
  บริษัท เอสซีจี พลาสติกส์
  จำกัดเป็นบริษัทผู้จำหน่ายวัตถุดิบครบวงจรด้านโพลีโอเลฟินที่ใหญ่ที่สุดในประเทศไทยและอาเซียน
  ดังนั้น ในอนาคต หากบริษัท เอสซีจี พลาสติกส์ จำกัด ยกเลิกการให้บริษัทฯ
  เป็นตัวแทนจำหน่ายสินค้า จะส่งผลกระทบต่อรายได้และกำไรของบริษัทฯ
  โดยตรงเนื่องจากขาดสินค้าที่จะขายให้กับลูกค้า

  อย่างไรก็ตาม สัดส่วนการสั่งซื้อนี้ได้ลดลงมาอย่างต่อเนื่องในช่วงที่ผ่านมา โดยในปี 2547
  อยู่ที่ระดับร้อยละ 63 ของยอดซื้อทั้งหมดของบริษัทฯ ในปี 2548 อยู่ที่ระดับร้อยละ 55.1
  ของยอดซื้อทั้งหมดของบริษัทฯ และลดลงเหลือประมาณร้อยละ 53.8
  ของยอดซื้อทั้งหมดของบริษัทฯ ในปี 2549 แม้ว่ายอดซื้อจากบริษัท เอสซีจี พลาสติกส์ จำกัด
  จะเพิ่มขึ้นจาก 1,583 ล้านบาทในปี 2547 เป็น 1,665 ล้านบาทในปี 2548 และ 1,698
  ล้านบาท ในปี 2549 สัดส่วนยอดซื้อของบริษัทฯ จาก บริษัท เอสซีจี พลาสติกส์ จำกัด
  เมื่อเทียบกับยอดซื้อทั้งหมดยังลดลง เนื่องจากบริษัทฯ มุ่งเน้นขยายตลาด
  และเพิ่มยอดขายสินค้าเกรดพิเศษที่ผลิตโดยซัพพลายเออร์ชั้นนำอื่น ๆ อีกกว่า 20 บริษัท
  ซึ่งโดยส่วนใหญ่บริษัทฯ เป็นตัวแทนจำหน่ายเพียงบริษัทเดียวในประเทศไทย
  และให้อัตรากำไรขั้นต้นที่สูงกว่า มีความเสี่ยงเรื่องราคา และหนี้เสียต่ำกว่า
  มีอัตราการเจริญเติบโตสูงมาก และคู่แข่งน้อยราย นอกจากนี้ ในอนาคตอันใกล้นี้
  (ภายในระยะเวลา 5 ปี) บริษัทฯ มีเป้าหมายที่จะเพิ่มสัดส่วนสินค้าเกรดพิเศษ (Specialty
  Product) นั่นคือ สินค้าใน หน่วยธุรกิจ Specialty and engineering polymer และ
  Specialty chemical ให้มีสัดส่วนเพิ่มขึ้น จากปี 2549 ที่มีสัดส่วน ประมาณร้อยละ 26.8
  ของยอดขายรวม ซึ่งจะทำให้สัดส่วนของยอดขายจากบริษัท เอสซีจี พลาสติกส์ จำกัด
  ลดลงซึ่งเป็นการลดความเสี่ยงจากการการพึ่งพิงซัพพลายเออร์รายเดียว

  นอกจากนี้สัดส่วนกำไรขั้นต้นที่ได้รับจากบริษัท เอสซีจี พลาสติกส์
  จำกัดคิดเป็นเพียงประมาณร้อยละ 27 จากกำไรขั้นต้นทั้งหมดของบริษัท

2.  ความเสี่ยงจากการพึ่งพาพนักงาน

  เนื่องจากยอดขายของบริษัทฯ ส่วนใหญ่เป็นการขายผ่านพนักงานขาย ดังนั้น ยอดขายของบริษัทฯ
  จึงมีความสัมพันธ์โดยตรงกับบุคลากรฝ่ายขาย บริษัทฯ
  จึงมีความเสี่ยงในการพึ่งพิงบุคลากรฝ่ายขายในด้านความสัมพันธ์ที่มีกับลูกค้า
  หากพนักงานขายออกจากบริษัทฯ ไป ลูกค้าก็อาจย้ายการซื้อสินค้าตามไปด้วย
  ซึ่งอาจจะทำให้ยอดขายและกำไรของบริษัทฯ ลดลงได้ นอกจากนี้
  ในการขายสินค้าเกรดพิเศษบางผลิตภัณฑ์
  อาจจำเป็นต้องอาศัยความรู้ความชำนาญเฉพาะด้านของบุคลากรในการขายสินค้านั้น ๆ
  หากพนักงานขายคนดังกล่าวออกจากบริษัทฯ ไป บริษัทฯ
  อาจประสบปัญหาในการหาบุคลากรมาทดแทน

  อย่างไรก็ตาม บริษัทฯ มีพนักงานขายลาออกน้อยมาก ประกอบกับผู้บริหารของบริษัทฯ
  ได้ค้าขายกับลูกค้าเหล่านี้เป็นเวลานาน ดังนั้น
  จึงสามารถลดความเสี่ยงในการเสียลูกค้าได้ในระดับหนึ่ง และผู้บริหารของบริษัทฯ
  มีความรู้ความชำนาญในสินค้าทุกชนิดเป็นอย่างดี ประกอบกับบริษัทฯ
  มีนโยบายในการฝึกอบรมให้กับพนักงานอย่างต่อเนื่อง
  จึงสามารถพัฒนาบุคลากรมาทดแทนได้อย่างต่อเนื่อง
  ประกอบกับระบบฐานข้อมูลลูกค้าที่ดีจึงทำให้ง่ายต่อการติดตามของพนักงานใหม่สิ่งที่สำคัญอีกประการหนึ่งคือสินค้าเกรดพิเศษที่บริษัทฯ
  เป็นตัวแทนส่วนใหญ่หลังจากผู้สั่งซื้อของลูกค้ารับรองคุณภาพแล้ว
  จะไม่เปลี่ยนไปใช้ของบริษัทอื่นถ้าไม่มีเหตุจำเป็นอย่างยิ่งจริงๆ
  เนื่องจากผู้สั่งซื้อของลูกค้ากำหนดรายละเอียดคุณภาพของวัตถุดิบไว้แล้ว

3.  ความเสี่ยงจากหนี้สูญของลูกหนี้การค้า

  ปัจจุบัน บริษัทฯ มียอดขายเครดิตเกือบทั้งหมด ดังนั้นหากลูกหนี้การค้าของบริษัทฯ
  กลายเป็นหนี้สูญเป็นจำนวนมาก อาจส่งผลต่อสภาพคล่องของบริษัทฯ ทางด้านเงินทุนหมุนเวียน
  หรือผลการดำเนินงานของบริษัทฯ ได้ อย่างไรก็ตาม ในปัจจุบัน บริษัทฯ
  มีนโยบายการตรวจสอบเครดิตของลูกค้าที่รัดกุมก่อนที่จะให้เครดิตกับลูกค้า
  มีการคัดสรรและขายเครดิตเฉพาะลูกค้าเกรด A จนถึง B หรือ C บางรายเท่านั้น โดยบริษัทฯ
  มีกระบวนการแบ่งเกรดที่เป็นระบบ โดยลูกค้ารายใหม่ที่ไม่ใช่ลูกค้าเกรด A หรือ B
  ที่สามารถตรวจสอบฐานะทางการเงินได้ว่า มีฐานะทางการเงินดี
  และไม่มีปัญหาหนี้สินค้างชำระในตลาด ควรซื้อสินค้าเป็นเงินสดอย่างน้อย 2-3 งวด
  เพื่อติดตามดูพฤติกรรมและความสามารถในการชำระเงิน ก่อนที่จะมีการให้วงเงินเครดิต
  โดยในขณะนี้ บริษัทฯ
  ได้ตั้งคณะทำงานเพื่อพิจารณาวงเงินเครดิตสำหรับลูกค้าทั้งรายเก่าและรายใหม่
  และมีการจัดตั้งระบบการอนุมัติเครดิตให้กับลูกค้าโดยแยกออกมาจากฝ่ายขาย
  เพื่อควบคุมรายการขายที่มีลักษณะไม่ปลอดภัย นอกจากนั้นบริษัทฯ
  ได้ทำประกันคุ้มครองความเสียหายของลูกหนี้การค้ากับบริษัทประกันภัยแห่งหนึ่งโดยมีผลตั้งแต่วันที่
  1 พฤษภาคม 2548 เป็นเวลา 2 ปีสำหรับสัญญาฉบับแรก (สิ้นสุดวันที่ 30 เมษายน 2550)
  โดยจะคุ้มครองสำหรับหนี้เสียของลูกค้าของบริษัทฯ ที่มียอดคงค้างมากกว่า 1 ล้านบาท
  และให้ความคุ้มครองเท่ากับร้อยละ 80 ของมูลค่ายอดหนี้เสีย
  โดยมีค่าเบี้ยประกันขั้นต่ำสำหรับความคุ้มครองระยะเวลา 2 ปีเท่ากับ 4.16 ล้านบาท
  และให้ความคุ้มครองสูงสุด 30 เท่าของค่าเบี้ยประกันที่จ่ายจริง
  โดยทางบริษัทประกันภัยจะกำหนดวงเงินคุ้มครองสำหรับลูกค้ารายที่บริษัทฯ
  ดำเนินการขอวงเงินคุ้มครองหนี้เสีย สำหรับการสำรองค่าเผื่อหนี้สงสัยจะสูญของบริษัทฯ นั้น
  บริษัทฯ
  มีการพิจารณาความเสี่ยงของลูกหนี้การค้าจากประสบการณ์ในการเก็บเงินในอดีตและสถานะปัจจุบันของลูกหนี้คงค้าง
  และเปรียบเทียบกับสำรองค่าเผื่อหนี้สูญที่ตั้งอยู่ และการค้ำประกันจากบริษัทประกันภัย
  ว่าจำเป็นต้องมีการสำรองเพิ่มเติมหรือไม่

4.  ความเสี่ยงทางด้านอัตราแลกเปลี่ยน

  บริษัทฯ
  ซื้อสินค้าจากซัพพลายเออร์ในต่างประเทศเป็นสกุลเงินเหรียญดอลลาร์สหรัฐอเมริกาเกือบทั้งหมด
  เพื่อความสะดวกในการควบคุมดูแล โดยในปี 2549 บริษัทฯ
  มีการซื้อสินค้าในสกุลเงินต่างประเทศประมาณร้อยละ 19.07 ของยอดสั่งซื้อทั้งหมดของบริษัทฯ
  ในจำนวนนี้มากกว่าร้อยละ 99 เป็นการซื้อสินค้าในสกุลเหรียญสหรัฐอเมริกา
  และคาดว่าจะเพิ่มขึ้นเป็นร้อยละ 25-30 ของยอดสั่งซื้อทั้งหมดของบริษัทฯ ในปี 2550
  จากการลดลงของอัตราภาษีของสินค้านำเข้าของสินค้ากลุ่มปิโตรเคมีนอกกลุ่ม AFTA
  ส่วนใหญ่จากร้อยละ 8.75 เป็นร้อยละ 5
  ซึ่งจะทำให้สินค้าเกรดพิเศษที่ต้องนำเข้าจากต่างประเทศเป็นส่วนใหญ่มีโอกาสขยายตัวขึ้นมาก
  ซึ่งหากอัตราแลกเปลี่ยนสกุลเงินบาทต่อสกุลเงินเหรียญดอลลาร์สหรัฐมีความผันผวนอาจทำให้มีผลกระทบต่อกำไรของบริษัทฯ
  ได้มาก

  อย่างไรก็ตาม เพื่อการป้องกันความเสี่ยงจากอัตราแลกเปลี่ยน บริษัทฯ
  จึงมีการติดตามความเคลื่อนไหวของค่าเงินบาทต่อสกุลเงินเหรียญดอลลาร์สหรัฐอย่างใกล้ชิดโดยขอคำปรึกษาจากธนาคารคู่ค้าประกอบการตัดสินใจว่า
  ควรจะมีการป้องกันความเสี่ยงโดยการซื้อขายเงินตราต่างประเทศล่วงหน้าหรือไม่ บริษัทฯ
  มีนโยบายชัดเจนในการไม่เก็งกำไรอัตราแลกเปลี่ยน
  โดยไม่มีการซื้อหรือขายเงินตราต่างประเทศล่วงหน้าโดยไม่มีภาระผูกพันทางการค้า
  นอกจากนี้สินค้าที่บริษัทฯ นำเข้าจากต่างประเทศ บริษัทฯ
  จะมีการกำหนดราคาด้วยวิธีต้นทุนของบริษัทฯ บวกอัตรากำไร (Cost plus) และบริษัทฯ
  จะไม่มีการขายล่วงหน้าโดยไม่ได้ตกลงอัตราแลกเปลี่ยนกับลูกค้าหรือไม่ได้ซื้อเงินตราล่วงหน้า
  จึงทำให้สามารถป้องกันความเสี่ยงได้ในระดับหนึ่ง

5.  ความเสี่ยงจากเงินทุนหมุนเวียน

  เนื่องจากบริษัทฯ
  ต้องมีการสำรองสินค้าคงคลังไว้จำนวนหนึ่งเพื่อให้สามารถส่งมอบสินค้าให้กับลูกค้าได้อย่างรวดเร็ว
  รวมถึงระยะเวลาการเรียกเก็บเงินจากลูกค้าของบริษัทฯ อยู่ที่ประมาณ 51 วัน
  ซึ่งนานกว่าระยะเวลาการเรียกเก็บเงินจากเจ้าหนี้การค้าของบริษัทฯ ที่มีระยะเวลาประมาณ 24
  วัน ซึ่งมีผลทำให้บริษัทฯ จำเป็นต้องมีเงินทุนหมุนเวียนระดับหนึ่งสำหรับการดำเนินงานของบริษัทฯ
  ซึ่งมี Cash Cycle อยู่ที่ประมาณ 47 วัน หากยอดขายของบริษัทฯ เพิ่มขึ้นมากอย่างมีนัยสำคัญ
  บริษัทฯ
  อาจต้องหาแหล่งเงินทุนเพิ่มเติมซึ่งมีต้นทุนทางการเงินสูงกว่าต้นทุนทางการเงินของบริษัทฯ
  ในปัจจุบัน

  ในปัจจุบัน บริษัทฯ สามารถซื้อสินค้าจากผู้ผลิต เช่น บริษัท เอสซีจี พลาสติกส์ จำกัด
  ในรูปเครดิตได้สูงสุดถึง 60 วัน แต่เนื่องจากบริษัทฯ
  สามารถหาแหล่งเงินจากสถาบันการเงินได้ในอัตราดอกเบี้ยที่ต่ำกว่ามาก บริษัทฯ
  จึงซื้อสินค้าด้วยเงินสดโดยอาศัยวงเงินจากสถาบันการเงินเพื่อรับส่วนลดทางการค้า
  ซึ่งทำให้อัตรากำไรของบริษัทฯ ดีขึ้น โดยในกรณีที่บริษัทฯ
  มีความจำเป็นที่จะต้องหาเงินทุนหมุนเวียนเพิ่มเติม บริษัทฯ อาจเลือกใช้เครดิตจากผู้ผลิตได้

  อย่างไรก็ตาม ในปัจจุบัน บริษัทฯ มีวงเงินกู้ยืมกับสถาบันการเงินหลายแห่ง
  ทำให้บริษัทมีวงเงินทุนหมุนเวียนใช้ได้อย่างเพียงพอ โดย ณ 31 ธันวาคม 2549
  บริษัทยังมีวงเงินคงเหลือที่จะสามารถใช้เป็นเงินทุนหมุนเวียนได้อีกมากกว่า ร้อยละ 80
  จากวงเงินที่มีอยู่ทั้งหมด ทำให้บริษัทฯ มีฐานะเงินทุนหมุนเวียนที่เข้มแข็งยิ่งขึ้น และ ณ 31
  ธันวาคม 2549 บริษัทมีอัตราส่วนหนี้สินต่อทุนเพียง 1.69
  เท่าอีกทั้งการที่ผลการดำเนินงานของบริษัทฯ ดีขึ้นอย่างต่อเนื่อง ทำให้บริษัทฯ
  ได้รับเงื่อนไขเงินกู้จากธนาคารพาณิชย์ดีขึ้นเป็นลำดับ

6.  ความเสี่ยงจากความผันผวนของราคาสินค้าในตลาดโลก

  ถึงแม้ว่าบริษัทฯ จะมียอดขายส่วนใหญ่จากในประเทศ
  แต่ราคาสินค้าที่ขายในตลาดส่วนใหญ่จะผูกติดกับราคาสินค้าในตลาดโลกตามลักษณะสินค้าในอุตสาหกรรมปิโตรเคมีซึ่งมีลักษณะเป็น
  commodity product ซึ่งราคาสินค้าจะผูกติดกับอุปสงค์และอุปทานของตลาดโลกที่ไม่แน่นอน
  กำไรของบริษัทฯ จึงเปลี่ยนแปลงตามราคาสินค้าในตลาดซึ่งมีลักษณะเป็นวัฏจักร
  ความเสี่ยงของบริษัทฯ จึงอาจเกิดขึ้นในกรณีที่บริษัทฯ
  ซื้อสินค้ามาในราคาสูงและเกิดเหตุการณ์ที่ราคาของสินค้าดังกล่าวลดลง ในกรณีนี้บริษัทฯ
  อาจจำเป็นต้องขายสินค้าคงคลังที่มีอยู่ให้กับบริษัทลูกค้าในราคาที่ลดลงหรือต่ำกว่าราคาที่ซื้อมา
  ซึ่งจะส่งผลทำให้กำไรของบริษัทฯ ลดลงและอาจขาดทุนในบางกรณี

  อย่างไรก็ตาม บริษัทฯ พยายามลดความเสี่ยงนี้ลงโดยการพยายามเก็บสินค้าคงคลังในระดับต่ำ
  โดยเฉพาะสินค้าที่มีความผันผวนของราคามาก
  และติดตามการเปลี่ยนแปลงของราคาตลาดตลอดเวลาจากข้อมูลที่ได้รับจากซัพพลายเออร์ระดับโลกอย่างครบวงจร
  ตั้งแต่ผลิตภัณฑ์ต้นน้ำจนถึงปลายน้ำในอุตสาหกรรมปิโตรเคมี
  สำหรับลูกค้ารายใหญ่ที่มีการสั่งซื้อล่วงหน้าในปริมาณมาก บริษัทฯ
  จะได้รับการสนับสนุนในเรื่องปริมาณและราคาโดยตรงจากผู้ผลิต
  และ/หรือผู้จำหน่ายจึงทำให้ลดความเสี่ยงได้ นอกจากนี้ สินค้าเกรดพิเศษของบริษัทฯ
  ยังได้รับผลกระทบจากความผันผวนของราคาสินค้าต่ำ
  เนื่องจากกำหนดราคาขายตามต้นทุนของบริษัทฯบวกกำไร (Cost Plus)

7.  ความเสี่ยงจากการมีกำไรขั้นต้นค่อนข้างต่ำ

  เนื่องจากบริษัทฯ มีอัตรากำไรขั้นต้นค่อนข้างต่ำตามลักษณะของธุรกิจ ปัจจัยต่าง ๆ เช่น
  ความผันผวนของอัตราดอกเบี้ย อัตราแลกเปลี่ยนเงินตราต่างประเทศ คุณภาพของลูกหนี้
  และการบริหารสินค้าคงคลัง เป็นต้น อาจส่งผลกระทบต่ออัตรากำไรสุทธิของบริษัทฯ ได้
  อย่างไรก็ตาม เมื่อผลการดำเนินงานของบริษัทฯ ดีขึ้นอย่างต่อเนื่องและสม่ำเสมอ ทำให้บริษัทฯ
  มีฐานะเงินทุนหมุนเวียนที่เข้มแข็งยิ่งขึ้น และทำให้อัตราส่วนหนี้สินต่อทุนของบริษัทฯ ดีขึ้น
  จะทำให้บริษัทฯ ได้รับเงื่อนไขเงินกู้จากธนาคารพาณิชย์ที่ดีขึ้นเป็นลำดับ อีกทั้ง การที่บริษัทฯ
  มีการเฝ้าติดตามดูแลนโยบายในการควบคุมความเสี่ยงจากอัตราแลกเปลี่ยนเงินตราต่างประเทศ
  นโยบายในการพิจารณาเครดิต และการบริหารสินค้าคงคลังอย่างใกล้ชิด
  น่าจะทำให้ลดผลกระทบต่ออัตรากำไรสุทธิลงได้

  นอกจากนี้บริษัทฯ
  ยังมีความได้เปรียบคู่แข่งในด้านความหลากหลายครบวงจรของสินค้าที่เป็นที่ยอมรับในด้านคุณภาพจากผู้ผลิตในอันดับ
  1-3 ของโลกในด้านกำลังการผลิตและเทคโนโลยี จึงทำให้บริษัทฯ
  สามารถขยายตลาดสินค้าเกรดพิเศษได้ในอัตราสูงทุกปี ส่งผลให้บริษัทฯ
  มีอัตรากำไรขั้นต้นโดยรวมดีขึ้นและสูงกว่าคู่แข่งทั่วไปที่ไม่มีสินค้าเกรดพิเศษ และเน้นเฉพาะสินค้า
  Commodity ที่มีอัตรากำไรขั้นต้นต่ำ ซึ่งจะมีผู้ค้าเพียง 4-5 ราย จากจำนวนทั้งสิ้นประมาณ 50
  รายเท่านั้นที่มีสินค้าเกรดพิเศษจำหน่าย

  ทั้งนี้บริษัทฯสามารถยกระดับอัตรากำไรขั้นต้นจากร้อยละ 5 ในปี 2548 เป็นประมาณร้อยละ 6
  ในปี 2549 และอยู่ในทิศทางที่เพิ่มขึ้นอย่างต่อเนื่อง

8.  ความเสี่ยงจากการที่ไม่ต่อสัญญาเป็นตัวแทนจำหน่ายให้กับผู้ผลิต

  สัญญาตัวแทนจำหน่ายที่บริษัทฯ ทำกับผู้ผลิตมีทั้งลักษณะสัญญาปีต่อปี หรือ ต่อทุก 2 ปี
  ซึ่งเป็นหลักปฏิบัติโดยทั่วไปในอุตสาหกรรมปิโตรเคมี ทำให้บริษัทฯ
  มีความเสี่ยงที่จะไม่ได้รับการต่อสัญญาเป็นตัวแทนจำหน่ายให้กับผู้ผลิต
  หากไม่สามารถทำตามข้อกำหนดของผู้ผลิตแต่ละราย เช่น
  ไม่สามารถสร้างยอดขายได้ตามเป้าหมายที่ผู้ผลิตกำหนด หรือ
  ไม่สามารถดำรงระบบโครงสร้างพื้นฐานได้ตามที่ผู้ผลิตกำหนด

  อย่างไรก็ตาม บริษัทฯ มีผลการดำเนินงานที่เติบโตอย่างต่อเนื่อง
  และมีลูกค้าประจำอยู่จำนวนมาก อีกทั้งมีการพัฒนากลุ่มลูกค้าใหม่ในหลากหลายอุตสาหกรรม
  จึงสร้างความพึงพอใจให้กับผู้ผลิตมาตลอด
  ตลอดจนมีการสื่อสารทำงานร่วมกันกับทางผู้ผลิตอย่างใกล้ชิดเพื่ออธิบายความคืบหน้าของการขายและการพัฒนาตลาดในประเทศ
  ทำให้ในกรณีที่ยอดขายไม่เป็นไปตามเป้าหมาย
  ทางผู้ผลิตก็ยังคงต่อสัญญากับบริษัทเนื่องจากเข้าใจในเหตุผลและรับทราบถึงสถานการณ์อย่างใกล้ชิดอยู่ตลอดเวลา
  โดยในอดีต บริษัทฯ ไม่มีประวัติที่ผู้ผลิตไม่ต่อสัญญากับบริษัทฯ สำหรับกรณีของ Crompton
  ที่มีการยกเลิกสัญญาในปี 2549 เนื่องจากเกิดการเปลี่ยนแปลงโครงสร้างการถือหุ้นของ
  Crompton และผู้ถือหุ้นใหม่ดังกล่าว มีตัวแทนจำหน่ายในประเทศไทยอยู่แล้ว
  อย่างไรก็ตามมูลค่าขายจากการเป็นตัวแทนจำหน่ายให้ Crompton คิดเป็นเพียงร้อยละ
  0.07และ 0.03 ของยอดขายปี 2548 และ 2549 ตามลำดับ